Albin Eriksson

Albin Eriksson (s. 20. heinäkuuta 2000 Bollnäs, Ruotsi) on ruotsalainen jääkiekkoilija. Hän on pelipaikaltaan oikea laitahyökkääjä. Eriksson laukoo oikealta.
Ura.
Seuraura.
Eriksson on Bollnäs IS:n kasvatti. Hän debytoi seuran miesten joukkueessa vain 14-vuotiaana Ruotsin viidenneksi korkeimmalla sarjatasolla maan III-divisioonassa kaudella 2014–2015, jolloin Eriksson oli joukkueen paras maalintekijä 12 osumallaan. Kaudeksi 2015–2016 hän siirtyi Skellefteå AIK:n J18-junioreihin. Kaudella 2016–2017 Eriksson oli J18 Elitissä joukkueen paras maalintekijä Jesper Rosdahlin kanssa kymmenellä osumallaan.
Kaudella 2017–2018 Eriksson oli tehoilla 22+18=40 Skellefteån J20-junioreiden toiseksi paras maalintekijä Linus Anderssonin jälkeen ja jonka kanssa hän jakoi joukkueen sisäisen pistepörssin toisen sijan edellään vain Jonatan Berggren. Eriksson jakoi koko J20 SuperElitin maalipörssin neljännen sijan kolmen muun pelaajan kanssa. Hän debytoi kauden aikana myös Skellefteåan SHL-joukkueessa, jossa Eriksson pelasi 17 runkosarja- ja kaksi playoff-ottelua tehden yhden syöttöpisteen. Hän teki SHL-debyyttinsä 14. marraskuuta 2017 vieraissa Örebro HK:ta vastaan. Eriksson sai ottelussa jääaikaa 5.31 minuuttia. Eriksson voitti kauden päätteeksi SHL-hopeaa. Toukokuussa 2018 hän teki Skellefteån kanssa nelivuotisen SHL-sopimuksen.
Dallas Stars varasi Erikssonin toisella kierroksella 44. pelaajana . Hän teki Skellefteåssa varsinaisella SHL:n tulokaskaudellaan 2018–2019 44 runkosarjaottelussa tehot 9+7=16 ja kuudessa playoff-ottelussa yhden maalin. Seitsemässä Mestarien liigan ottelussa Eriksson teki tehot 1+1=2. Hän teki ensimmäisen miesten pääsarjamaalinsa CHL:ssä 6. syyskuuta 2018 alivoimalla puolalaista GKS Tychyä vastaan. Eriksson avasi maalitilinsä SHL:ssä kahdella osumalla 13. marraskuuta 2018 vieraissa Frölunda HC:tä vastaan. Hänen toinen maalinsa jäi Skellefteån 2–3-voittoon päättyneen ottelun voittomaaliksi.
Kaudella 2019–2020 Eriksson jäi Skellefteåssa hieman pieneen rooliin. Hän pelasi alkukaudella 17 SHL-ottelua tehden kaksi syöttöpistettä sekä viisi CHL-ottelua tehopistein 2+2=4. Marraskuussa 2019 seura lainasi Erikssonin neljän viikon mittaisella sopimuksella sarjatasoa alemmas HockeyAllsvenskan-joukkue MODO Hockeyn riveihin. Hänen lainapestinsä jäi lopulta vain kolmen ottelun mittaiseksi. Eriksson ilmaisi halunsa vaihtaa maisemaa Skellefteåsta ja saavansa enemmän peliaikaa. Lopulta tammikuussa 2020 hän siirtyi kevääseen 2021 asti ulottuvalla sopimuksella Färjestad BK:hon. Joukkueessa pelasi myös Erikssonille Ruotsin ikäkausimaajoukkueista tutut Oskar Bäck ja Carl Jakobsson, joista ensimmäisenä mainittu on Erikssonin tapaan myös Dallas Starsin NHL-varaus vuodelta 2018. Hänen roolinsa myös Färjestadissa jäi lopulta varsin pieneksi ja Eriksson teki kaudella 2020–2021 36 pelaamassaan ottelussa vain neljä syöttöpistettä.
Eriksson siirtyi kaudeksi 2021–2022 kaksivuotisella sopimuksella SM-liigajoukkue Porin Ässiin. Hänellä oli kuitenkin vaikeuksia mahtua kokoonpanoon ja Eriksson haki kauden aikana myös yhden ottelun verran pelituntumaa seuran U20-joukkueesta. Helmikuussa 2022 Ässät vuokrasi hänet Tampereen Ilvekseen, kun joukkueesta oli useita pelaajia sivussa sairastumisten vuoksi. Eriksson pelasi siellä neljä ottelua. Kauden jälkeen huhtikuussa 2022 hänen sopimuksensa Ässien kanssa purettiin yhteisymmärryksessä, kun Erikssonille ei löytynyt enää sopivaa roolia. Toukokuussa hänen vahvistettiin palaavan Ruotsiin ja siirtyvän vuoden mittaisella sopimuksella Allsvenskan-joukkue BIK Karlskogaan.
Maajoukkueura.
Eriksson pelasi alle 20-vuotiaiden MM-kilpailuissa vuonna 2020, jolloin hän voitti pronssia. Eriksson pelasi myös alle 18-vuotiaiden Ivan Hlinkan muistoturnauksessa vuonna 2017, jolloin hän voitti pronssia. Eriksson jakoi 27 minuutillaan turnauksen jäähypörssin voiton Venäjän Gleb Babintsevin kanssa. Yhteensä hän on pelannut 18 nuorten ja 13 poikien maaottelua.